เอกสารแนบ 3

รายงานการกำกับดูแลกิจการของคณะกรรมการตรวจสอบ

คณะกรรมการบริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)
ได้แต่งตั้งกรรมการตรวจสอบจำนวน 3 ท่าน
ซึ่งเป็นกรรมการอิสระที่มีคุณสมบัติครบถ้วนตามข้อกำหนดของคณะกรรมการหลักทรัพย์และตลาดหลักทรัพย์
โดยไม่ได้เป็นผู้บริหาร พนักงาน หรือที่ปรึกษาใด ๆ ของบริษัทฯ
รวมทั้งไม่มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัท
ปัจจุบันคณะกรรมการตรวจสอบของบริษัท มีดังนี้

นายธาร อัสธีรวัฒน์ เป็นประธานกรรมการตรวจสอบ

ดร.วิจิตร เตชะเกษม เป็นกรรมการตรวจสอบ

ผศ.ดร.ภูษิต เลิศวัฒนารักษ์ เป็นกรรมการตรวจสอบ

ในรอบปี 2552 คณะกรรมการตรวจสอบได้จัดให้มีการประชุมทั้งสิ้น 11 ครั้ง
โดยมีกรรมการเข้าร่วมประชุมครบถ้วน เพื่อปฏิบัติภารกิจภายใต้ขอบเขต หน้าที่
และความรับผิดชอบตามที่ได้รับมอบหมายจากคณะกรรมการบริษัท
ซึ่งได้อ้างอิงแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
เพื่อให้บริษัทมีการกำกับดูแลกิจการที่ดี โดยคณะกรรมการตรวจสอบมีการพิจารณาเรื่องสำคัญ
ๆพร้อมความเห็นสรุปได้ดังนี้

1. สอบทานงบการเงินรายไตรมาสและงบการเงินประจำปี 2552 ของบริษัท
โดยได้สอบถามและรับฟังคำชี้แจงจากผู้บริหารและผู้สอบบัญชี
ในเรื่องความถูกต้องครบถ้วนของงบการเงินและความเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
รวมทั้งมีการเปิดเผยข้อมูลอย่างเพียงพอและเชื่อถือได้

2. สอบทานระบบการควบคุมภายในของบริษัท
เพื่อประเมินความเพียงพอเหมาะสมและมีประสิทธิผลของระบบการควบคุมภายใน
โดยได้รับรายงานผลการตรวจสอบภายในแต่ละไตรมาสในปี 2552
ตามแผนงานที่ได้รับอนุมัติซึ่งครอบคลุมระบบงานที่สำคัญของบริษัท ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ
นอกจากนี้ได้ประเมินความเพียงพอของระบบการควบคุมภายในของบริษัทตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์
คณะกรรมการตรวจสอบมีความเห็นว่า
ระบบการควบคุมภายในโดยส่วนใหญ่ของบริษัทอยู่ในเกณฑ์ที่เพียงพอ เหมาะสม และเชื่อถือได้

3. สอบทานการตรวจสอบภายในของบริษัท
โดยได้พิจารณาทบทวนและอนุมัติแผนการตรวจสอบภายในประจำปีและระยะยาว 3 ปี
ที่จัดทำขึ้นตามระดับและแนวความเสี่ยงขององค์กร
และมีการปรับแผนการตรวจสอบภายในให้สอดคล้องกับความเสี่ยงที่เปลี่ยนแปลงไป
ซึ่งคณะกรรมการตรวจสอบมีความเห็นว่าบริษัทมีระบบการตรวจสอบภายในที่เพียงพอ เหมาะสม
และมีประสิทธิผล

4. สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายอื่นใดที่เกี่ยวข้องกับธุรกิจของบริษัท
ซึ่งคณะกรรมการตรวจสอบมีความเห็นว่าการปฏิบัติตามกฎหมายหรือข้อกำหนดดังกล่าวในส่วนที่เป็นสาระสำคัญเป็นไปโดยถูกต้อง

5. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
ตามหลักเกณฑ์และแนวทางของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญ
ได้เปิดเผยและแสดงรายการในงบการเงินและหมายเหตุประกอบงบการเงินแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าวเป็นรายการที่สมเหตุสมผลและเป็นประโยชน์สูงสุดต่อการดำเนินธุรกิจของบริษัท
และมีการเปิดเผยข้อมูลอย่างถูกต้องและครบถ้วน

6. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชี ประจำปี 2553
เพื่อนำเสนอต่อคณะกรรมการบริษัทให้ขออนุมัติจากที่ประชุมผู้ถือหุ้นประจำปี 2553
ซึ่งคณะกรรมการตรวจสอบเห็นควรเสนอแต่งตั้งนางสาวมะลิวรรณ พาหุวัฒนกร
ผู้สอบบัญชีรับอนุญาตเลขที่ 4701 หรือ นายณรงค์ หลักฐาน ผู้สอบบัญชีรับอนุญาตเลขที่ 4700
แห่งสำนักงาน เอ็นพีเอส สยาม สอบบัญชี เป็นผู้สอบบัญชีของบริษัท ประจำปี2553
พร้อมกำหนดค่าตอบแทนเป็นจำนวนเงินรวม 1,054,500 บาท
เนื่องจากคณะกรรมการตรวจสอบมีความเห็นว่าในรอบปีบัญชีที่ผ่านมา
ผู้สอบบัญชีได้ปฏิบัติงานด้วยความรู้ความสามารถในวิชาชีพและให้ข้อเสนอแนะเกี่ยวกับระบบการควบคุมภายในและความเสี่ยงต่าง
ๆ รวมทั้งมีความเป็นอิสระและมีค่าตอบแทนที่ยุติธรรมในการปฏิบัติงาน
คณะกรรมการตรวจสอบได้ประชุมร่วมกับผู้สอบบัญชี ผู้ตรวจสอบภายในและผู้บริหารอย่างสม่ำเสมอ
และได้รับการยืนยันจากผู้สอบบัญชีและผู้ตรวจสอบภายในว่า
ได้รับความร่วมมือจากฝ่ายบริหารเป็นอย่างดี

คณะกรรมการตรวจสอบขอเรียนให้ทราบว่า
ได้ปฏิบัติหน้าที่ครบถ้วนตามที่ได้รับมอบหมายจากคณะกรรมการบริษัท และมีความเห็นว่า
บริษัทมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายในและการตรวจสอบภายในที่เหมาะสมและมีประสิทธิผล
มีการปฏิบัติตามกฎหมาย และข้อกำหนดต่าง ๆ
มีการเปิดเผยรายการที่เกี่ยวโยงกันอย่างถูกต้องและครบถ้วน
และมีการปฏิบัติงานที่สอดคล้องกับหลักการกำกับดูแลกิจการที่ดีอย่างเพียงพอ โปร่งใส และเชื่อถือได้
รวมทั้ง
มีการพัฒนาการปฏิบัติงานให้มีคุณภาพดีขึ้นและเหมาะสมกับสภาพแวดล้อมทางธุรกิจอย่างต่อเนื่อง

ในนามคณะกรรมการตรวจสอบ

บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)

( นายธาร อัสธีรวัฒน์ )

ประธานกรรมการตรวจสอบ

[]

[]

[]

[]

[]

[]